CELEX: 32020D0787
Language: mt
Date: 2020-06-16 00:00:00
Title: Deċiżjoni tal-Kummissjoni (UE) 2020/787 tas-16 ta’ Ġunju 2020 li testendi l-perjodu tranżitorju li jikkonċerna l-akkwist ta’ art agrikola fil-Kroazja (Test b’relevanza għaż-ŻEE)

17.6.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 192/1
               
            
         DEĊIŻJONI TAL-KUMMISSJONI (UE) 2020/787
         tas-16 ta’ Ġunju 2020
         li testendi l-perjodu tranżitorju li jikkonċerna l-akkwist ta’ art agrikola fil-Kroazja
         (Test b’relevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat tal-Adeżjoni tar-Repubblika tal-Kroazja mal-Unjoni Ewropea,
         Wara li kkunsidrat l-Att ta’ Adeżjoni tar-Repubblika tal-Kroazja, u b’mod partikolari l-Kapitolu 3 tal-Anness V tiegħu,
         Wara li kkunsidrat it-talba magħmula mill-Kroazja,
         Billi:
         
                     (1)
                  
                  
                     L-Att tal-Adeżjoni tal-2011 jipprevedi li l-Kroazja tista’ żżomm fis-seħħ, għal perjodu ta’ seba’ snin wara l-adeżjoni, li jiskadi fit-30 ta’ Ġunju 2020, restrizzjonijiet fuq l-akkwist ta’ art agrikola minn ċittadini ta’ Stat Membru ieħor, minn ċittadini tal-Istati li huma parti mill-Ftehim dwar iż-Żona Ekonomika Ewropea (Ftehim ŻEE), u minn persuni ġuridiċi ffurmati skont il-liġijiet ta’ Stat Membru ieħor jew ta’ Stat taż-ŻEE. Din hija eċċezzjoni temporanja għall-moviment ħieles tal-kapital kif iggarantit fl-Artikoli 63 sa 66 tat-Trattat dwar il-Funzjonament tal-Unjoni Ewropea. Dan il-perjodu tranżitorju jista’ jiġi estiż darba biss għal perjodu ta’ tliet snin.
                  
               
                     (2)
                  
                  
                     Ir-raġuni ewlenija għall-perjodu tranżitorju mogħti fiż-żmien tal-adeżjoni tal-Kroazja mal-Unjoni Ewropea kienet il-ħtieġa li jiġu ssalvagwardati l-kundizzjonijiet soċjo-ekonomiċi għall-attivitajiet agrikoli wara l-introduzzjoni tas-suq uniku u t-tranżizzjoni għall-Politika Agrikola Komuni fil-Kroazja. B’mod partikolari, il-perjodu tranżitorju kellu l-għan li jindirizza t-tħassib li tqajjem dwar l-impatt possibbli fuq is-settur agrikolu tal-liberalizzazzjoni tal-akkwist ta’ art agrikola. Dan kien dovut għal differenzi sinifikanti fil-prezzijiet tal-art u l-kapaċità tal-akkwist tal-bdiewa fil-Kroazja meta mqabbla mal-Awstrija, il-Belġju, id-Danimarka, il-Finlandja, Franza, il-Ġermanja, il-Greċja, l-Irlanda, l-Italja, il-Lussemburgu, in-Netherlands, il-Portugall, Spanja, l-Iżvezja u r-Renju Unit (minn hawn’il quddiem “l-UE-15”) (1). Il-perjodu tranżitorju kien ukoll maħsub biex: (i) jiffaċilita l-proċess ta’ restituzzjoni u ta’ privatizzazzjoni ta’ art agrikola; (ii) itejjeb ir-reġistri tal-artijiet u l-katast u jirregola d-drittijiet tal-proprjetà; u (iii) biex jitneħħew il-mini fl-art agrikola. Fir-Rapport tagħha tat-8 ta’ Mejju 2017 dwar ir-Rieżami tal-miżuri tranżitorji għall-akkwist tal-proprjetà immobbli agrikola stabbiliti fit-Trattat tal-2011 dwar l-Adeżjoni tal-Kroazja fl-UE (minn hawn ’il quddiem “ir-Rieżami ta’ Nofs it-Terminu”), il-Kummissjoni kienet diġà saħqet fuq l-importanza li jitlestew l-objettivi msemmija hawn fuq sa tmiem il-perjodu tranżitorju previst (2).
                  
               
                     (3)
                  
                  
                     Fil-15 ta’ Novembru 2019, il-Kroazja talbet biex testendi l-perjodu tranżitorju li jikkonċerna l-akkwist tal-art agrikola bi tliet (3) snin.
                  
               
                     (4)
                  
                  
                     Skont id-data li l-Eurostat għandu għad-dispożizzjoni tiegħu, il-prezzijiet tal-art agrikola fil-Kroazja huma fost l-orħos fl-Unjoni Ewropea. Il-konverġenza sħiħa fil-prezzijiet tal-bejgħ tal-art agrikola la kienet mistennija u lanqas ikkunsidrata bħala prekundizzjoni meħtieġa biex jintemm il-perjodu tranżitorju. Madanakollu, id-differenzi evidenti bejn il-prezzijiet tal-art agrikola fil-Kroazja u dawk tal-Istati Membri l-oħra kważi kollha, b’mod partikolari tal-UE-15, huma tali li jistgħu jfixklu l-progress mingħajr skossi lejn il-konverġenza tal-prezzijiet.
                  
               
                     (5)
                  
                  
                     Id-data mill-Eurostat turi wkoll li d-distakk tal-PDG per capita fl-istandards tal-kapaċità tal-akkwist bejn il-Kroazja u l-Istati Membri l-oħra kważi kollha, b’mod partikolari tal-UE-15, għadu jippersisti. Għalhekk, il-prezzijiet eżistenti tal-art agrikola huma għolja meta mqabbla mal-kapaċità tal-akkwist fil-Kroazja.
                  
               
                     (6)
                  
                  
                     Skont l-Istħarriġ tal-Istruttura tal-Farms tal-2016 (3), l-istruttura tal-proprjetà tal-art fil-Kroazja hija kkaratterizzata mill-predominanza tal-irziezet żgħar tal-familja u l-frammentazzjoni tal-azjendi agrikoli tal-art. Meta mqabbel mal-bidwi medju fl-Unjoni Ewropea, il-bidwi Kroat medju juża erja tas-superfiċje tar-raba’ iżgħar bi 30 %, jippossjedi biss nofs l-unitajiet ta’ bhejjem, u l-produzzjoni standard tiegħu hija 56 % inqas. Il-proċess ta’ konsolidazzjoni ta’ dawn il-farms żgħar għadu għaddej. Il-frammentazzjoni tal-azjendi agrikoli hija waħda mill-fatturi ewlenin li jillimitaw l-iżvilupp tas-settur agrikolu tal-Kroazja.
                  
               
                     (7)
                  
                  
                     Il-produttività aktar baxxa tal-bdiewa Kroati meta mqabbla ma’ bdiewa Ewropej oħra għandha impatt negattiv fuq il-kompetittività tagħhom. Il-produttività agrikola tar-Repubblika tal-Kroazja fl-2018 kienet 70,2 % inqas meta mqabbla mal-produttività agrikola medja tal-Unjoni Ewropea. L-awtoritajiet Kroati jirrapportaw li l-agrikoltura Kroata mhijiex kompetittiva biżżejjed fis-suq uniku Ewropew.
                  
               
                     (8)
                  
                  
                     Barra minn hekk, l-awtoritajiet Kroati jenfasizzaw fit-talba tagħhom għal estensjoni l-ħtieġa għal aktar żmien biex jiġu implimentati għal kollox xi proġetti li ladarba jitlestew, aktarx li jkunu jiffaċilitaw l-akkwist tal-art agrikola, bħal pereżempju: (i) il-privatizzazzjoni u r-restituzzjoni tal-art; (ii) ir-regolamentazzjoni tad-drittijiet tal-proprjetà; (iii) it-tqegħid f’ordni tar-reġistru tal-artijiet u tad-data katastali; u (iv) it-tkomplija tat-tneħħija tal-mini mill-art agrikola suspettata li għad fiha l-mini.
                  
               
                     (9)
                  
                  
                     F’dan l-isfond, jista’ jiġi antiċipat, kif qed jagħmlu l-awtoritajiet Kroati, li t-tneħħija tar-restrizzjonijiet fl-1 ta’ Lulju 2020 se toħloq pressjoni fuq il-prezzijiet tal-art fl-oqsma ġeografiċi kollha tal-Kroazja. Għalhekk, il-possibbiltà li tiġi limitata l-estensjoni tal-perjodu tranżitorju għal żoni ġeografiċi speċifiċi affettwati b’mod partikolari mhijiex eżerċitata. Tendenza ta’ żieda fil-prezzijiet tal-art agrikola x’aktarx li, fuq perjodu qasir sa medju, ma tkunx favorevoli għat-trasformazzjoni strutturali tal-agrikoltura Kroata, inkluża t-tranżizzjoni ta’ farms żgħar għal farms ta’ daqs medju. Għalhekk, teżisti theddida ta’ tfixkil serju fis-suq tal-art agrikola Kroat ladarba jiskadi l-perjodu tranżitorju.
                  
               
                     (10)
                  
                  
                     Għalhekk jenħtieġ li l-perjodu tranżitorju msemmi fil-Kapitolu 3 tal-Anness V tal-Att tal-Adeżjoni tal-2011 jiġi estiż bi tliet (3) snin.
                  
               
                     (11)
                  
                  
                     Biex is-suq jitħejja bis-sħiħ għal-liberalizzazzjoni, jkompli jkun ta’ importanza kbira, anki f’ċirkostanzi ekonomiċi negattivi, il-fatt li jitrawwem it-titjib tal-agrikoltura Kroata permezz ta’ varjetà ta’ miżuri differenti. Dawn il-miżuri diġà ġew enfasizzati fir-Rieżami ta’ Nofs it-Terminu u jinkludu: (i) it-tlestija tar-riforma agrikola; u (ii) ir-restituzzjoni u l-privatizzazzjoni tal-art agrikola matul il-perjodu transitorju.
                  
               
                     (12)
                  
                  
                     Minħabba li s-suq uniku miftuħ kien minn dejjem fil-qalba tal-prosperità Ewropea, żieda fid-dħul tal-kapital barrani ġġib magħha benefiċċji potenzjali anki għas-suq agrikolu fil-Kroazja. Kif ġie enfasizzat fir-Rieżami ta’ Nofs it-Terminu, l-investiment barrani fis-settur agrikolu se jkollu wkoll effetti importanti fit-tul fuq l-għoti tal-kapital u l-għarfien, fuq il-funzjonament tas-swieq tal-artijiet u fuq il-produttività agrikola. It-tnaqqis progressiv tar-restrizzjonijiet fuq is-sjieda barranija matul il-perjodu tranżitorju jikkontribwixxi wkoll għat-tħejjija tas-suq biex dan jiġi liberalizzat għal kollox.
                  
               
                     (13)
                  
                  
                     Għall-fini ta’ ċertezza legali u sabiex jiġi evitat vojt ġuridiku fis-sistema legali nazzjonali tal-Kroazja wara li jiskadi l-perjodu tranżitorju attwali, jenħtieġ li din id-Deċiżjoni tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
                  
               ADOTTAT DIN ID-DEĊIŻJONI:
         
            Artikolu 1
            Il-perjodu tranżitorju li jikkonċerna l-akkwist tal-art agrikola fil-Kroazja msemmi fil-Kapitolu 3 tal-Anness V tal-Att tal-Adeżjoni tal-2011 għandu jiġi estiż sat-30 ta’ Ġunju 2023.
         
         
            Artikolu 2
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
         
         
            Magħmul fi Brussell, is-16 ta’ Ġunju 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  Rapport tal-Kummissjoni lill-Kunsill tat-8 ta’ Mejju 2017, Rieżami tal-miżuri tranżitorji għall-akkwist tal-proprjetà immobbli agrikola stabbiliti fit-Trattat tal-2011 dwar l-Adeżjoni tal-Kroazja fl-UE, COM/2017/0217.
         
            (2)  Idem.
         
            (3)  Għall-istħarriġ dwar l-istruttura ta’ azjendi agrikoli, ara https://ec.europa.eu/eurostat/statistics-explained/index.php?title=Glossary:FSS